Võrdsed võimalused, õigused ja vabadused. Macau põhiseaduses sätestatud põhimõtte „üks riik, kaks süsteemi” raames on Macau kodanike põhiõigused ja -vabadused ning õigusriigi põhimõte jätkuvalt tagatud. Macaus on tagatud kodanikuvabaduste, inimõiguste ja põhivabaduste austamine kõrgel tasemel. Sellegipoolest oli valitsus jätkuvalt vastu ÜRO piinamisvastase komitee soovitusele luua sõltumatu inimõigustega tegelev asutus, väites et kõnealune soovitus ei ole Macau kui Hiina Rahvavabariigi erihalduspiirkonna suhtes kohaldatav.

Mõned meetmed võeti sotsiaalse heaolu parandamiseks. Juulis võttis seadusandlik kogu vastu õigusakti, millega kehtestati kinnisvarahaldusteenuste osutajate poolt palgatud või elumajades töötavatele kohalikele koristajatele ja turvameestele miinimumpalk. 1. jaanuaril 2016 jõustunud seadusega kehtestati miinimumpalk, mis on 30 Macau pataakat tunnis, 240 Macau pataakat päevas või 6240 Macau pataakat kuus ning seda korrigeeritakse igal aastal. Valitsus lubas kolme aasta jooksul järk-järgult kehtestada miinimumpalga kõigis majandussektorites. 2015. aastal palgati riiklikesse haiglatesse tööle ja muid tervishoiuteenuseid osutama üle 500 inimese. See võimaldas lisada teatavaid teenuseid ja pikendada haiglapersonali töötunde.

2015 oli Macau erihalduspiirkonna uuele valitsusele esimene täispikk tööaasta. Valitsus astus ametisse 20. detsembril 2014 president Xi Jinpingi eesistumisel toimunud tseremoonial, mis kattus erihalduspiirkonna 15. aastapäevaga. Uut valitsust juhib taas valitsusjuht Chui Sai On; kõik teised valitsusliikmed on uued. Kolmandat korda järjest valiti valitsusjuht valimistel, kus ta oli ainus kandidaat. Kuigi Macau põhiseadus ja teised õigusaktid ei näe ette üldiste valimiste korraldamist, kutsub EL Macau ametiasutusi üles kaaluma võimalusi avalikkuse suurema kaasatuse edendamiseks valitsusjuhi valimistel, suurendades nii kõnealuse ametikoha legitiimsust, suurendades avalikkuse toetust ja tugevdades juhtimist.

ELi ja Macau vahelised suhted on jätkuvalt head, sellest annab tunnistust koostöövaldkondade arvu suurenemine ning tugevad kaubandussuhted. Vaatamata Macau järsule majanduslangusele kasvas ELi ja Macau vaheline kaubandus 2015. aastal tänu masinate ja transpordivahendite ekspordi kasvule märkimisväärselt. 2016. aasta prioriteetideks on majanduse mitmekesistamine, inimkaubanduse vastane võitlus, õigus- ja regulatiivküsimused ning teadus ja innovatsioon.

Macau turumajandus toimis jätkuvalt tõhusalt, kuid majanduskasvu pidurdas hasartmängudest saadava tulu märgatav vähenemine. Erihalduspiirkond on kõnealusest majandusharust liigses sõltuvuses. Põhiprioriteediks on üha kasvavate elamis- ja eluasemekulude all kannatavate tavakodanike elujärje parandamine. Macau majanduskoostöö ja integratsioon Mandri-Hiina, eelkõige Guangdongi provintsiga arenes kiiresti ning see aitab Macaul üle saada vajamineva maa nappusest ja tööjõupuudusest. Macau valitsuse toimimist tuleb moderniseerida ning tõhustada. Sellega seoses on välja kuulutatud haldusreform.

Meedia oli jätkuvalt mitmekesine ning ajakirjanikel oli võimalus erinevaid vaateid ilma piiranguteta väljendada. Eelkõige hiinakeelses meedias ja Hiinaga seotud uudiste kajastamisel on tekkinud aga üha laienev enesetsensuur. Välismeedia toimib vabalt.

Jätkuvalt teeb muret seksuaalse sättumuse ja sooidentiteedi alusel toimuv diskrimineerimine, seda eelkõige tööturul, hariduses ja tervishoius. Positiivse sammuna võttis seadusandlik kogu 2015. aasta jaanuaris vastu õigusakti, millega kriminaliseeriti koduvägivald. Kõnealune õigusakt ei hõlma aga samasooliste suhteid. ÜRO piinamisvastane komitee pidas seda otsust küsitavaks ning kutsus valitsust üles laiendama kaitset kõigile lähisuhtes olevatele isikutele sõltumata nende seksuaalsest sättumusest. Need, kes pooldasid samasooliste suhete lisamist õigusakti, tõstsid esile, et ÜRO majanduslike, sotsiaalsete ja kultuuriliste õiguste komitee oli kutsunud Macaud üles võtma vastu terviklikku lesbisid, geisid, biseksuaale ja transsoolisi inimesi käsitlevat diskrimineerimise vastast seadust.

Edusamme tehti soolise võrdõiguslikkuse edendamisel. 2015. aasta mais esitas tööküsimuste büroo töösuhete seadust käsitleva muudatusettepaneku. See sisaldas ettepanekut pikendada tasustatud rasedus- ja sünnituspuhkust 14 päeva võrra ning kehtestada isapuhkus. Kõnealuseid seadusandlikke ettepanekuid ei ole veel heaks kiidetud. Rohkem õigusakte on vaja soolise võrdõiguslikkuse edendamiseks, muu hulgas seksuaalse ahistamise valdkonnas.

Macau valitsus tegi piiriüleses kuritegevuses, eelkõige inimkaubanduse vastases võitluses täiendavaid märkimisväärseid jõupingutusi. Inimkaubanduse hoiatavaid meetmeid käsitlev komitee (Human Trafficking Deterrent Measures Concern Committee), mis on erinevate ametite vaheline asutus ja mis koosneb valitsuse, õiguskaitse, kohtu ja sotsiaalvaldkonna esindajatest, jätkas inimkaubanduse vastast võitlust ning selle ennetamist ja ohvrite kaitset käsitlevate meetmete rakendamist. Meetmed hõlmasid muu hulgas kohtunike, juristide ja muude õiguspraktikute koolitamist. Sellegipoolest väljendas ÜRO piinamisvastane komitee 2015. aasta detsembris muret, et vaatamata kaebuste suurele arvule oli inimkaubandusega seoses esitatud süüdistuste ja tehtud süüdimõistvate otsuste arv väga väike. Komitee kutsus Macaud üles kiirendama kahtlusalustega seotud uurimistoiminguid ja neile süüdistuste esitamist ning korraldama ametnikele täiendavaid koolitusi. Valitsus väljendas valmisolekut asuda kõnealust probleemi lahendama ning tervitas rahvusvaheliste partnerite, sealhulgas ELiga tehtavat koostööd.

Macau ei ole tõhusalt jõustanud Rahvusvahelise Tööorganisatsiooni konventsioonides sätestatud ühinemisvabadust ja kollektiivläbirääkimiste õigust. Seadusandlik kogu on korduvalt tagasi lükanud ametiühinguid ja kollektiivläbirääkimisi käsitlevad eraviisilised õigusaktide ettepanekud. Töötajad võivad osaleda ametiühingute tegevuses ja kollektiivsetes aktsioonides, kuid nad ei ole kaitstud vastumeetmete eest. Töösuhete seaduse artikkel 70 võimaldab tööandjal töötaja ilma põhjenduseta vallandada, makstes talle tagasihoidlikku hüvitist.

Korruptsioonivastased meetmed. 1. jaanuaril jõustus uus väliskaubanduses korruptsioonivastast võitlust käsitlev seadus, millega keelatakse väljastpoolt erihalduspiirkonda töötavatele ametnikele altkäemaksu pakkumine. Meede on kooskõlas ÜRO korruptsioonivastase konventsiooni meetmetega.

Märtsis esitas 2014. aasta aruande korruptsioonivastane komitee. Selle kohaselt vähenes 2013. aastaga võrreldes mõnevõrra esitatud kaebuste koguarv ning oluliselt vähenes kuriteoteadete arv. Korruptsioonivastane komitee lubas vähenemise põhjust uurida. Aruandes tõsteti esile ka kodanike osalemise olulisust, kuna 96 % uurimistest algatati üksikisikute esitatud kaebuste alusel. Peamisteks rikkumisteks olid riigiametnike sooritatud kuriteod nagu näiteks dokumentide võltsimine, võimu kuritarvitamine, pettused ja vara omastamine. Ühtegi kaebust ei esitatud 2014. aasta valitsusjuhi valimiste kohta. 2015. aastal tegi Macau koostööd pooleliolevas uurimises, mis puudutas kahte ÜRO ametnikku, keda süüdistati Macau arendajalt altkäemaksu võtmises.

Majanduslik areng

Macau majandus vajus 2015. aastal sügavasse langusse. SKP vähenes 2015. aastal reaalarvudes 20,3 %, 2014. aastal oli langus olnud 0,9 %. Majanduslanguse põhjuseks oli Macau hasartmängusektori järsk kokkutõmbumine, sektorit tabas kehvim aasta pärast hasartmängusüsteemi liberaliseerimist 2002. aastal. Tulud vähenesid 34,3 %, langedes 2015. aastal 231 miljardi Macau pataaka tasemele, mis on viimase viie aasta kehvim tulemus. Tulude vähenemise põhjustas Hiina korruptsioonivastane kampaania, mis hirmutas eemale kõrgete panustega mängivad mängurid, ja hasartmängude massiturgu negatiivselt mõjutanud majanduse jahtumine. Vaatamata tulude ulatuslikule vähenemisele oli Macau jätkuvalt maailma suurim hasartmänguturg. Tulude vähenemine tähendas siiski seda, et Macau hasartmänguturu suurust oma lähima konkurendi Las Vegase turuga väljendav suhtarv, mis 2014. aastal oli 7, langes 2015. aastal tasemele 4,6. Turisminäitajad olid tagasihoidlikud, vähenedes 2015. aastal 2,6 protsenti 30,7 miljoni külastajani.

Teisalt suurenes eratarbimine ja valitsemissektori tulu 2015. aastal reaalarvudes vastavalt 2,4 % ja 4,2 %, leevendades nii majanduslangust. Töötuse määr jäi kogu aasta vältel alla 2 %. Tööturu olukord oli seega jätkuvalt pingeline., samas kui sissetoodud töötajate arv tõusis 2015. aasta lõpus 181 646ni. Inflatsioonisurve langes 2014. aasta 6 %-lt 4,6 %-le 2015. aastal.

Koguinvesteeringud kasvasid jätkuvalt tänu uute hasartmängukeskuste, hotellide ja taristu ehitamisele. 2015. aastal avati kuuest ehitamisel olevast ülisuurest kasiinohotellist kolm. Majanduse mitmekesistamise edendamiseks ning hasartmängusektori liigse laienemise taltsutamiseks lubas valitsus piirata kuni 2023. aastani uute mängulaudade arvu kasvu 3 %ni aastas. Uute laudade lubade jaotamise üle peeti seetõttu valitsuse ja hasartmänguoperaatorite vahel raskeid läbirääkimisi. Macau valitsus andis 2015. aastal loa 350 uue mängulaua avamiseks.

Macau kuus kasiinokontsessiooni lõpevad ajavahemikus 2020–2022. Valitsus teatas, et korraldab kontsessioonide uuendamise kohta avaliku konsultatsiooni ning teostab põhjaliku uuringu selle kohta, kuidas Macau hasartmängutööstust edasi arendada. Hasartmänguoperaatoreid kutsutakse üles arendama integreeritud puhkekeskuste raames välja rohkem hasartmänguväliseid puhketeenuseid ning sellest saab üks olulisemaid tegureid, mida hakatakse uute mängulaudade jagamisel ning litsentside uuendamisel arvestama.

Kuna hasartmängumaksust saadakse suurem osa kõigist eelarvetuludest, kaasnes hasartmängusektori märkimisväärse langusega 2015. aastal ka eelarvetulude vastavas ulatuses vähenemine. 2015. aasta esimese kümne kuu jooksul langesid eelarve kogutulud 29,7 protsenti 109,8 miljardi Macau pataakani. Selle taustal võttis erihalduspiirkonna valitsus esimest korda üle pika aja kulude vähendamiseks kasutusele mõõdukad kokkuhoiumeetmed. Valitsus kinnitas, et toimetuleku, sotsiaalse heaolu ja avaliku sektori investeeringutega seotud eelarvevahendeid need meetmed ei mõjuta. Erihalduspiirkonna valitsus oli eelneva viie aasta (2010–2014) jooksul kulutanud eelarvetuludest ära alla poole, mistõttu oli majanduse kõikumistega toimetulekuks tekkinud ulatuslik 345 miljardi Macau pataaka suurune reserv (2015. aasta lõpus). 2015. aasta eelarveülejääk oli siiski märkimisväärselt väiksem (29,3 miljardit Macau pataakat). Eelneval kahel aastal oli see olnud 90 miljardit Macau pataakat. Valitsusjuht Chui Sai On hoiatas oma 2016. aasta poliitilises avalduses, et hasartmängust saadava tulu vähenemine jätkub, kuid kinnitas, et see ei mõjuta toimetulekut. Ta ütles ka, et suurendatakse elanikele makstavaid erinevaid toetusi ning jätkatakse alates 2008. aastast kasutusel oleva sularahatoetuse väljamaksmist. Alalised elanikud saavad 2016. aastal 9000 Macau pataakat ning ajutised elanikud 5400 Macau pataakat. Need summad on sarnased 2015. aastal väljamakstud summadele.

Valitsusjuht visandas oma poliitilises avalduses ka majanduse tugevdamist käsitleva tegevuskava. Peamiste algatuste hulgas olid meetmed, millega edendatakse hasartmängu sektori sujuvat arengut, tõhustatakse tegevuspõhimõtte „Centre and Platform” arengut, luuakse soodne keskkond arenevatele tööstusharudele ning toetatakse kohalikke väikese ja keskmise suurusega ettevõtjaid (VKEd), kaitstakse kohalike elanike tööalaseid õigusi ning tugevdatakse piirkondlikku koostööd. Tegevuspõhimõte „Centre and Platform” eesmärk on muuta Macau ülemaailmse tähtsusega turismi- ja vabaajakeskuseks ning Hiina ja portugalikeelsete riikide vahelist kaubandus- ja ärikoostööd toetavaks teenusteplatvormiks.

Zhuhai ja Macau valitsus käivitasid aprillis Hengqini vabakaubanduspiirkonna pilootprojekti. Tegemist on meetmega, millega soovitakse mitmekesistada majandust Mandri-Hiinaga tehtava piiriülese koostöö raames. Hengqini jaoks valiti välja kokku 33 projekti ning 875 Macau äriühingut registreeris oma äritegevuse, et tegeleda ettevõtlusega vabakaubanduspiirkonnas. Mõlemad pooled uurisid ka, kuidas oleks võimalik lihtsustada Macaus registreeritud sõidukite sissepääsu vabakaubanduspiirkonda. Macau ametiasutused kutsuvad VKEsid ja noori ettevõtjaid tegema Hengqini projekti osas Mandri-Hiinaga koostööd.

Hiina riiginõukogu otsustas detsembris, et Macau rannikuvesi, mis hõlmab 85 ruutkilomeetrit (ning osa Duck Channelist ja maa-ala, kus asub Barrier Gate´i kontrollpunkt) kuulub erihalduspiirkonna jurisdiktsiooni alla. Selle tulemusena on Macau piiritletud rannikuvee ulatus kolm korda suurem kui Macau maismaaterritoorium. Macau rannikuvesi ei ole kunagi tema jurisdiktsiooni alla kuulunud. Lisaks sellele on 2016. aasta alguses Macaul ja vastavatel Hiina ametiasutustel kavas sõlmida kolm lepingut, millega edendataks koostööd veeküsimuste, mereliikluse ja merekasutuse valdkonnas. Lepingutes sätestatakse, et maaparandustöödega seotud ettepanekud tuleb esitada riiginõukogule ning nendel uutel maadel ei ole kaubanduslikud hasartmängud lubatud.

Macau integratsioon Mandri-Hiinaga jätkus kahepoolse vabakaubanduslepingu ehk tihedama majanduspartnerluse kokkuleppe (CEPA) raames kiirelt. Novembris sõlmisid Macau ja Hiina teenustekaubanduse lepingu, mille raames avab Hiina 1. juunist 2016 täielikult või osaliselt oma turu Macau teenustetööstusele 153 valdkonnas. Hiina võttis kohustuse liberaliseerida täielikult 2015. aasta lõpuks Macauga toimuva teenustekaubanduse.

Macau on jätkuvalt haavatav rahapesu suhtes, kuna ülisuur hasartmängusektor pakub võimalusi Mandri-Hiinast välja suunduvale ebaseaduslikule rahapesule. Selle peatamiseks sõlmisid Macau ja Hiina augustis olulise kokkuleppe, mille eesmärk on märkimisväärselt suurendada koostööd ja parandada rahapesuvastase töökonna soovituste rakendamist. Kõnealune uus koostööleping sõlmiti Macau rahandusameti ja Hiina Rahvapanga vahelise vastastikuse mõistmise memorandumi vormis. Vaatlejad kritiseerisid lepingut ebaselguse ja vähese üksikasjalikkuse tõttu ning seadsid kahtluse alla Macau rahandusameti poolt Hiina Rahvapangale tundlike isikuandmete üleandmise seaduslikkuse. Samaaegselt sõlmis Macau rahapesu andmebüroo (rahapesuvastase võitluse eest vastutav valitsusasutus) USA finantskuritegude õiguskaitsevõrgustiku, Venemaa finantsjärelevalveteenistuse ning Ühendkuningriigi rahapesu andmebürooga rahapesuvastased koostööprotokollid. Macau on eelnevalt sõlminud koostööprotokollid Portugali, Hong Kongi, Lõuna-Korea, Indoneesia, Filipiinide, Tai, Jaapani, Malaisia, Singapuri, Fidži saarte ja Austraaliaga.